Աննա Հակոբջանյան

Աննա Վալերիի Հակոբջանյան (), հայ կոմպոզիտոր, Հայաստանի կոմպոզիտորների միության անդամ (2004)։

Կենսագրություն 
Աննա Հակոբջանյանը ծնվել է 1978 թվականի մայիսի 17-ին Կիրովականում (ներկայում՝ Վանաձոր)։ 1998 թվականին ավարտել է Վանաձորի Մ. Թավրիզյանի անվան երաժշտական ուսումնարանի տեսության բաժինը, 2003 թվականին՝ Երևանի պետական կոնսերվատորիայի կոմպոզիցիայի բաժինը, իսկ 2005 թվականին՝ ասպիրանտուրան (վերջին երկուսը՝ Ա. Զոհրաբյանի դասարան)։ 

Գրել է «Exodus» (2003)՝ սիմֆոնիկ նվագախմբի և խառը երգչախմբի, «Տաղ անանձնական» (2013)՝ տերեմինի և լարային նվագախմբի, կամերային երկեր՝ «Կոնցերտշտյուկ» (1996)՝ շեփորի և դաշնամուրի, պիես (1998)՝ լարային քառյակի համար, «Sonata Classic» (2000)՝ ջութակի և դաշնամուրի, «Anthem» (2002)՝ մենակատարների անսամբլի (ֆլեյտա, հոբոյ, կլառնետ, ալտ սաքսոֆոն, դաշնամուր) և լարային կվինտետի, «Images and Shadows» (2004)՝ ֆլեյտայի, կլառնետի, ջութակի, թավջութակի և դաշնամուրի, «The Labirinthes of Memory» (2005)՝ լարային քառյակի, «Նևմեր» (2007)՝ ֆլեյտայի և կլառնետի, «A une Dame creole» (2010)՝ սոպրանոյի, ֆլեյտայի, 2 ջութակի, ալտի, թավջութակի և դաշնամուրի համար, վոկալ շարքեր («Ցողակաթիլներ», ըստ Հ. Սահյանի, 2002, «Երեքնուկ», ըստ Վ. Դավթյանի, 2004), խմբերգեր («Լուսնի երգը», 1998, «Ձայները», ըստ Ռ. Դավոյանի, 1999, «Աղոթք Երրորդության», ըստ Ներսես Շնորհալու, 2002, «Տեր ողորմեա», 2008, «Ագնուս դեյ», 2011), դաշնամուրային («Կապույտ լապտերիկ», 1997, վարիացիաներ, 1998) և այլ երկեր։

Մրցանակներ 
 2003 – Բ. Բրիտտենի անվան երիտասարդ կոմպոզիտորների մրցույթի 3-րդ մրցանակ, 
 2009 – Համաշխարհային հայկական կոնգրեսի մրցանակաբաշխության դափնեկիր։

Ծանոթագրություններ

Արտաքին հղումներ 
 Աննա Հակոբջանյան - Agnus Dei]

Հայ կոմպոզիտորներ
Հայաստանի կոմպոզիտորների և երաժշտագետների միության անդամներ